นายกรัฐมนตรี โพสต์ข้อความ "ขอให้ทุกคนร่วมกันสร้างความมั่นคงให้แก่ประเทศ" โดยเพิ่มขีดความสามารถการแข่งขันและยกระดับคุณภาพชีวิตประชาชน
พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โพสต์ PM PODCAST รายการนายกรัฐมนตรีเล่าเรื่อง ผ่านเฟสบุ๊กส่วนตัว “ประยุทธ์ จันทร์โอชา Prayut Chan-o-cha” พร้อมระบุว่า ขณะนี้มีหลายอย่างที่จะต้องร่วมกันคิด ร่วมกันทำ เพื่อนำพาประเทศชาติและประชาชนทุกคนไปสู่ความมั่นคง มั่งคั่ง อย่างยั่งยืน โดยรัฐบาลได้เริ่มดำเนินการมาแล้วอย่างต่อเนื่อง และต้องทำทุกอย่างไปพร้อมๆ กัน โดยมีแนวทางสำคัญ 4 ประการ คือ เพิ่มขีดความสามารถในการแข่งขัน, ยกระดับคุณภาพชีวิต, ขยายสิทธิ์และสวัสดิการ และปรับปรุงสภาพแวดล้อม         ทั้งนี้การนำพาประเทศไปสู่แนวหน้า ทุกคนต้องก้าวข้ามกับดักต่างๆ ในอดีต เพื่อร่วมกันสร้างอนาคตที่ดีกว่า ไว้ให้ลูกหลาน เราจะต้องยึดแนวคิดรวมไทยสร้างชาติและ ไม่ทิ้งใครไว้ข้างหลัง โดยรัฐบาลขอยืนยันว่าจะยึดผลประโยชน์ของประเทศชาติและประชาชนเป็นสำคัญ